## Pravilnik o sadržaju i načinu financijskog izvješćivanja za jedinice lokalne samouprave u kojima su nastale područne promjene

### NN 76/1997 (25.7.1997.), Pravilnik o sadržaju i načinu financijskog izvješćivanja za jedinice lokalne samouprave u kojima su nastale područne promjene

# **MINISTARSTVO FINANCIJA**

Na temelju članaka 54., 40. i 38. Zakona o proračunu ("Narodne novine",
br. 92/94.), i na temelju članaka 7. i 16. Uredbe o računovodstvu proračuna
("Narodne novine" br. 96/94. i 108/96.), ministar financija donosi

## **PRAVILNIK**

### **O SADRŽAJU I NAČINU FINANCIJSKOG IZVJEŠĆIVANJA ZA JEDINICE LOKALNE SAMOUPRAVE U KOJIMA SU NASTALE PODRUČNE PROMJENE**

Članak 1.

Ovim Pravilnikom uređuju se sadržaj i način financijskog izvješćivanja
o proračunima za 1997. godinu za jedinice lokalne samouprave u kojima su
nastale područne promjene prema Zakonu o područjima županija, gradova i
općina u Republici Hrvatskoj - u daljnjem tekstu Zakon ("Narodne novine",
br. 10/97.).

Članak 2.

Jedinica lokalne samouprave koja je prema Zakonu izgubila status jedinice
i jedinica u kojoj su prema Zakonu nastale područne promjene obvezna je
izraditi godišnji obračun proračuna za 1997. sa stanjem na dan zatvaranja
računa, u skladu sa Pravilnikom o financijskom izvješćivanju za proračun
i proračunske korisnike ("Narodne novine", br. 12/97.).

Članak 3.

(1) Jedinica koja je prema Zakonu izgubila status jedinice, a nije zatvorila
žiro-račun proračuna i pripadajuće mu račune koji se vode u Zavodu za platni
promet obvezna je odmah dati nalog za zatvaranje tih računa.

(2) Sredstva zatečena na računima iz stavka 1. prenose se na žiro-račun
proračuna jedinice lokalne samouprave u sastav koje su ušla naselja iz
ukinute jedinice razmjerno prihodima ostvarenim u tim naseljima.

Članak 4.

Stanje sredstava na računima iz članka 3. stavka 2. ovog Pravilnika
obvezno treba dostaviti:

1. nositelju izvršne vlasti jedinice lokalne samouprave u sastav koje
je ušla jedinica što je izgubila status općine,

2. Državnom uredu za reviziju - područnom uredu,

3. Ministarstvu financija.

Članak 5.

(1) Jedinica lokalne samouprave u kojoj su prema Zakonu nastale područne
promjene obvezna je donijeti izmjene i dopune proračuna za 1997. godinu
u roku 30 dana od dana ustrojavanja novoga predstavničkog tijela.

(2) Izmjene i dopune proračuna za 1997. godinu iz stavka 1. ovoga članka
obuhvaćaju konsolidirane prihode i primitke jedinice ustrojene prema Zakonu
iz članka 1. ovoga Pravilnika ostvarene od 1. siječnja 1997. godine i konsolidirane
rashode i izdatke izvršene od 1. siječnja 1997. godine.

Članak 6.

(1) Novoustrojena jedinica lokalne samouprave obvezna je donijeti proračun
za 1997. godinu u roku iz članka 5. stavka 1. ovoga Pravilnika.

(2) Proračun za 1997. obuhvaća prihode ostvarene od dana ustrojavanja
predstavničkoga tijela, uključivši i konsolidirane prihode i primitke ostvarene
od 1. siječnja 1997. godine i izdatke izvršene od 1. siječnja 1997. godine
ako je novoustrojena jedinica bila kao naselje u sastavu druge jedinice
lokalne samouprave.

Članak 7.

(1) Godišnji obračun proračuna za 1997. godinu iz članka 2. ovoga Pravilnika
za jedinicu koja je prema Zakonu izgubila status jedinice donosi vijeće
nove jedinice lokalne samouprave u sastav koje je ušla.

(2) Izmjene i dopune proračuna za 1997. godinu iz članka 5. ovoga Pravilnika
donosi vijeće jedinice lokalne samouprave u kojoj su nastale područne promjene.

(3) Proračun za 1997. godinu iz članka 6. ovoga Pravilnika donosi vijeće
novoustrojene jedinice lokalne samouprave, na temelju financijskih podataka
jedinice lokalne samouprave iz sastava koje je ustrojena.

Članak 8.

Nekretnine i pokretnine, financijska sredstva, prava i obveze dosadašnjih
jedinica lokalne samouprave ne mogu se otuđivati, odnosno njima se ne može
raspolagati dok ih ne preuzmu nove jedinice lokalne samouprave u sastav
kojih su ušle, u skladu s odredbama članka 35. Zakona.

Članak 9.

Ako odgovorne osobe jedinice lokalne samouprave ne postupe prema odredbama
ovoga Pravilnika, primijenit će se odredbe članka 49. Zakona o proračunu
("Narodne novine", br. 92/94.).

Članak 10.

Ovaj Pravilnik stupa na snagu danom objave u "Narodnim novinama", a
primjenjuje se od dana donošenja.

Klasa: 400-05/97-01/05
Ur.broj: 513-06/97-1
Zagreb, 17. srpnja 1997.

Ministar financija
**mr. Božo Prka,** v. r.

Pravilnik, NN 76/1997-1354